ข้อบัญญัติองค์การบริหารส่วนตำบลห้วยบง เรื่อง การลดหย่อนที่ดินที่ไม่ต้องเสียภาษีบำรุงท้องที่ พ.ศ. 2558

ข้อบัญญัติองค์การบริหารส่วนตำบลห้วยบง
ข้อบัญญัติองค์การบริหารส่วนตำบลห้วยบง
เรื่อง
การลดหย่อนที่ดินที่ไม่ต้องเสียภาษีบำรุงท้องที่
พ.ศ. ๒๕๕๘[๑]
 

โดยที่เป็นการสมควรตราข้อบัญญัติองค์การบริหารส่วนตำบลห้วยบง
ว่าด้วยการลดหย่อนที่ดินที่ไม่ต้องเสียภาษีบำรุงท้องที่

อาศัยอำนาจตามความในมาตรา
๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕)
พ.ศ. ๒๕๔๖ ประกอบกับมาตรา ๒๒ (๑) แห่งพระราชบัญญัติภาษีบำรุงท้องที่ พ.ศ. ๒๕๐๘
ซึ่งแก้ไขเพิ่มเติมโดยพระราชบัญญัติภาษีบำรุงท้องที่ (ฉบับที่ ๓) พ.ศ. ๒๕๔๓
องค์การบริหารส่วนตำบลห้วยบงโดยความเห็นชอบของสภาองค์การบริหารส่วนตำบลห้วยบงและนายอำเภอด่านขุนทด
จึงตราข้อบัญญัตินี้ไว้ ดังต่อไปนี้

ข้อ ๑ ข้อบัญญัตินี้เรียกว่า
ข้อบัญญัติองค์การบริหารส่วนตำบลห้วยบง เรื่อง
การลดหย่อนที่ดินที่ไม่ต้องเสียภาษีบำรุงท้องที่ พ.ศ. ๒๕๕๘

ข้อ
๒ ข้อบัญญัตินี้ให้ใช้บังคับในเขตองค์การบริหารส่วนตำบลห้วยบงตั้งแต่วันที่ได้ปิดประกาศไว้โดยเปิดเผย
ณ ที่ทำการองค์การบริหารส่วนตำบลห้วยบงแล้วเจ็ดวัน

ข้อ
๓ ในข้อบัญญัตินี้
ที่ดิน หมายความว่า พื้นที่ดิน และให้หมายความรวมถึงพื้นที่ที่เป็นภูเขาหรือที่มีน้ำด้วย
เจ้าของที่ดิน หมายความว่า
บุคคลหรือคณะบุคคลไม่ว่าจะเป็นบุคคลธรรมดาหรือนิติบุคคลซึ่งมีกรรมสิทธิ์ในที่ดิน
หรือครอบครองอยู่ในที่ดินที่ไม่เป็นกรรมสิทธ์ของเอกชน

ข้อ
๔ บุคคลธรรมดาซึ่งเป็นเจ้าของที่ดินแปลงเดียวหรือหลายแปลงที่อยู่ในเขตองค์การบริหารส่วนตำบลห้วยบง
และใช้ที่ดินนั้นเป็นที่อยู่อาศัยของตน เป็นที่เลี้ยงสัตว์ของตน
หรือประกอบกสิกรรมของตนให้ลดหย่อนไม่ต้องเสียภาษีบำรุงท้องที่ได้ ๕ ไร่
ที่ดินที่มีสิ่งปลูกสร้างและใช้สิ่งปลูกสร้างนั้นเป็นสถานการค้าหรือให้เช่า
ไม่ได้รับการลดหย่อนสำหรับส่วนของที่ดินที่มีสิ่งปลูกสร้างที่ใช้เป็นสถานการค้าหรือให้เช่านั้น
ในกรณีที่บุคคลธรรมดาหลายคนเป็นเจ้าของที่ดินร่วมกัน
ให้ได้รับการลดหย่อนรวมกันตามเกณฑ์ที่กำหนดไว้ในวรรคหนึ่ง

ข้อ
๕ บุคคลธรรมดาที่เป็นเจ้าของที่ดินแปลงเดียวหรือหลายแปลงที่อยู่ในเขตองค์การบริหารส่วนตำบลห้วยบงประสงค์จะขอลดหย่อนภาษีบำรุงท้องที่
ให้ยื่นคำขอต่อนายกองค์การบริหารส่วนตำบลห้วยบงตามแบบ ลย. ๑ ท้ายข้อบัญญัตินี้

ข้อ
๖ ให้นายกองค์การบริหารส่วนตำบลห้วยบงเป็นผู้รักษาการให้เป็นไปตามข้อบัญญัตินี้และให้มีอำนาจออกระเบียบ
ประกาศหรือคำสั่ง เพื่อปฏิบัติให้เป็นไปตามข้อบัญญัตินี้


ประกาศ ณ วันที่ ๑๑
พฤศจิกายน พ.ศ. ๒๕๕๘
เจริญ บัวหลวงงาม
นายกองค์การบริหารส่วนตำบลห้วยบง
[เอกสารแนบท้าย]

๑. แบบคำขอลดหย่อนภาษีบำรุงท้องที่ตามข้อบัญญัติ
เรื่อง การลดหย่อนที่ดินที่ไม่ต้องเสียภาษีบำรุงท้องที่ พ.ศ. ๒๕๕๘ ขององค์การบริหารส่วนตำบลห้วยบง
อำเภอด่านขุนทด จังหวัดนครราชสีมา (แบบ ลย. ๑)

(ดูข้อมูลจากภาพกฎหมาย)

วิศนี/ปริยานุช/จัดทำ
๒๔ กุมภาพันธ์
๒๕๕๙

นุสรา/ตรวจ
๒ พฤษภาคม ๒๕๕๙

































[๑] ราชกิจจานุเบกษา
เล่ม ๑๓๓/ตอนพิเศษ ๓๗ ง/หน้า ๑๕๕/๘ กุมภาพันธ์ ๒๕๕๙